Document ID: /roh_data/filtered/fineweb-2-filterrobots_roh.jsonl.gz/2329

La senda ha sco basa in vegl trutg da chatschaders. La vischnanca ha elavurà ensemen cun l'Uffizi da guaud e privels da la natira ina senda che duai esser construida enfin la primavaira 2018. Quai conferma la vischnanca da Bregaglia envers Radiotelevisiun Svizra Rumantscha RTR.
Uschia è la chamona Sasc Furä ch'è la basa per far la tura sin il Piz Badile puspè accessibla per ils alpinists. Quai è impurtant per il turissem en Bregaglia. Il Piz Badile attira onn per onn fitg blers alpinists. La presidenta communala da Bregaglia Anna Giacometti è fitg cuntenta ch'ins ha pudì sviluppar uschè spert ina project concret e realisabel. E Martin Keiser dal Uffizi da guaud e privels da la natira è cuntent dad avair chattà ina senda che va si lung la vart sanestra da la Val Bondasca sur la zona da privel.
Anc nagina soluziun per la chamona Sciora
La vischnanca tschertga era ina soluziun per la segunda chamona sisum la Val Bondasca, la chamona Sciora. Qua n'han ins dentant anc betg chattà ina soluziun concreta per ina senda d'access. La vischnanca è anc vid evaluar pussaivladads.
RR actualitad 06:00